ང་ཚོས་ད་ལྟའི་བར་སྟོན་པ་མཆོག་ཏི་སེའི་འདབས་ཀྱི་ས་གནས་གང་དུ་འཁྲུངས་མིན་གསལ་ཁ་དོད་པ་རེ་གླེང་ཐུབ་མེད།སྲིད་པ་སྤྱི་མདོས་ནས།རི་རྒྱལ་ཏི་སེའི་མདུན།མཚོ་རྒྱལ་མ་པང་འགྲམ་ཞེས་པ་ལས་ས་གནས་དངོས་གསལ་ཁ་མ་བྱུང་།འོལ་གླིང་གཡུ་ཡི་མཁར་ཞེས་པ་ནི་དོན་ཐོག་ས་སྔོན་པོས་བསྐྲུན་པའི་ཕོ་བྲང་ཞིག་ཡིན་པ་དང་དེ་ལ་ཆེ་བ་ཅུང་ཟད་སྦྱར་ཏེ་མཚན་ལ་དེ་ལྟར་བཏགས་སམ་སྙམ།དེང་སྐབས་ཀྱང་སྟོད་རྒྱུད་ས་གནས་ཁག་ཏུ་ཁང་པའི་གྱོང་མདོག་སྔོན་པོ་ཅན་མང་པོ་མཐོང་དུ་ཡོད་པ་དེ་འདྲ་ཞིག་ཡིན་སྲིད།དགེ་བསྙེན་གྱི་ཆོ་ག་ནས་ལྷ་རི་སྤོ་མཐོན་ནི་འོལ་གླིང་གི་ཤར་རྒྱུད་དུ་ཡོད་སྐོར་གསལ་བས་དབུས་བར་སོ་བརྒྱད་ནི་སྤོས་རི་ངད་ལྡན་གྱི་ནུབ་ཕྱོགས་ངོས་འཛིན་བྱེད་ཐུབ་པ་ཙམ་བྱུང་བ་ལས་གསལ་ཁ་མ་བྱུང་།གནོད་སྦྱིན་ནོར་གྱི་གླིང་ནི་འོལ་གླིང་གི་ནུབ་ཕྱོགས་ཆུ་བོ་པཀཱུའི་གྱི་མགོར་ཡིན་སྐོར་གསལ་བས།བར་པོ་སོ་བརྒྱད་ནི་དེའི་ཤར་ཕྱོགས་སུ་ཡོད་པ་ཚོད་དཔག་བྱེད་ཐུབ་རུང་གཤེན་རབ་འཁྲུངས་གཞིས་ད་དུང་གང་ཡིན་མ་ཤེས།དེ་ན་འདིར་བོན་གྱི་དཔེ་རྙིང་སྒྲ་འགྲེལ་གྱི་ལུང་འོག་གུང་བསྒྲིག་ན་ང་ཚོར་གོ་བ་ཞིག་སྟེར་བ་ནི།དེ་ཉིད་ལས་ཡུལ་འོལ་བུ་རྒ་ལྡན་གསལ་བ་འོད་ཀྱི་གླིང་དུ་སྐུ་བཙས་ལྷ་ལས་མི་རུ་སྤྲུལ་པའི་གཤེན་པོ།སྟོན་པ་གཤེན་རབ་མི་བོར་བཏགས་སོ།།ཞེས་པ་དེ་དང་།དྲན་པ་ནམ་མཁའི་འཁྲུངས་གཞིས་ཁྱུང་ལུང་དམར་མཁར་བཤད་སྐབས།མཁར་ཁྱུང་ལུང་དངུལ་མ་མཱ་ཞེས་ཀྱང་བྱ།འོམ་པོ་སྒོ་བཞི་ཞེས་ཀྱང་བྱ་བ་ན་ཞིགཞེས་པའི་སྐབས་ཀྱི་ལུང་ཚིག་གོང་མ་གཤེན་རབ་འཁྲུངས་གཞིས་ཡུལ་འོལ་བུཞེས་པ་དང་།ཕྱི་མ་འོམ་པོཞེས་པ་འདི་གཉིས་སྒྲ་གདངས་ཧ་ཅང་ཉེ་བས་འོལ་བུདང་།འོམ་པོའོལ་མོའོལ་པོ་ཞེས་པ་བཅས་རིམ་བཞིན་ཟུར་ཆགས་པ་དང་།དེང་སྐབས་འོལ་པོ་སྒོ་བཞི་རུ་འབོད་ཀྱིན་པ་ནི་འོལ་མོ་ལུང་རིང་ངམ་འོལ་བུ་དགའ་ལྡན་ཞེས་པའི་མིང་བརྡའི་འཕྲོས་གཞི་རེ་ཨེ་ཡིན་ན་དྲན།